钦定古今图书集成/历象汇编/岁功典/第051卷 > 《江西志书》 > 金谿县
## 钦定古今图书集成/历象汇编/岁功典/第051卷 > 《江西志书》 > 金谿县

自汨罗竞渡，相习成风，人无异俗。独谿邑龙舟，谢波
臣之劳，荡以人力，使临深者变为登高。千古奇观，难
以名状。考其船制，修丈有六尺，广四尺许，博三尺，绘
以龙文。泛海之槎，高峙其四，横以木板，人立其上，有
力者负之而趋，以游三市。每岁孟夏，出舟于通衢，至
五月朔，始迎鬼船。当建治之初，遇堪舆杨院使者，以
县治之对二山如舟，恐谿民无安土之乐，故设此以
禳之，今仍其俗。鬼船用七人，皆被朱衣，一人三头六
臂，秉斧钺于前，一人居中，位最高，金冠赤面。其次二
人并立，青面秃角，目光如炬，各执色旗，书“迎祥集福”
字。一人状如行者，手摇飘带，跳跃于梢。此五人者皆
舟中之怪，小鬼鸣金，判官伐鼓按节以送之，回则竞
为得胜之声。至三日，则有正船，皆古今传奇，高者几
五丈，有凌霄之意。天中之节，尤极其盛，聚而观者几
数万人，有谈笑者，有嚬蹙而睨者，有俯首而不敢视
者。然载瞻其上，飘飘乎若羽化而登仙焉。及其下而
问之，则曰：“予目与云平，飞鸟绕其膝，时闻惊风波涛
之声，如有神助，是以”不惧。至七日，多传降魔伏怪之
奇，以斩其缆，藏舟于庙，以成岁功。